****

Ljubljana, 11. marec 2020

**Sporočilo za javnost ob evropskem DNEVU ŽIL**

**Na Dan žil v evropskih državah ozaveščamo prebivalstvo o pomenu zdravih žil. Bolezni žil so kronične bolezni, ki jih je v veliki večini mogoče preprečiti, napredovanje bolezni pa zaustaviti. Bolezni žil pomembno vplivajo na kakovost življenja in skrajšujejo življenjsko dobo. Povzročajo pa tudi velike družbene stroške.**

**Dan žil je vsako leto na tretjo sredo v mesecu marcu. Pri nas Dan žil obeležujemo sedmič. V tem času smo v Društvu za zdravje srca in ožilja pripravili številne aktivnosti – naj spomnimo na večletno uspešno sodelovanje z Združenjem za žilne bolezni in na projekt Zdrave arterije.**

Letošnji Dan žil (18. marec) bo nekoliko spremenjen. Zaradi znanega virusa ne bo tradicionalnih javnih prireditev po slovenskih mestih. V mesecu marcu v Posvetovalnici za srce, Dalmatinova 10, Ljubljana, poteka osveščanje o periferni arterijski bolezni, zakaj pride do nastanka žilnih oblog, svetovanje na temo tromboze in o zdravju žil. Obiskovalci prejmejo ustrezna zdravstveno informativna pisna gradiva, tistim, ki želijo, pa opravimo meritve gleženjskega indeksa in poslušanje stopalnih pulzov z Dopplerjem, meritve krvnega tlaka in srčnega utripa za ugotavljanje atrijske fibrilacije ter snemanje EKG.

**Zdravje žil je zelo pomembno. Letos ob Dnevu žil govorimo predvsem o arterijskih anevrizmah in periferni arterijski bolezni (PAB).**

Arterijske anevrizme so druga najpogostejša bolezen arterij (prva je mašenje žil zaradi aterosklerotičnih oblog in posledičnih krvnih strdkov). Arterijske anevrizme so žilne izbokline, ki grozijo z raztrganjem in notranjo krvavitvijo. O anevrizmi govorimo, ko se premer arterije poveča za vsaj 50 %.

Arterijske anevrizme so pogostejše pri moških, povezane so s starostjo, pri mlajših so pogosti genski vzroki. Anevrizme pospešujeta predvsem kajenje in visok krvni tlak. Najpogostejše so anevrizme trebušne aorte, nekoliko redkejše so anevrizme prsne aorte, redkejše pa anevrizme velikih arterij v trebušnih organih, spodnjih okončinah in možganih. Večina anevrizem ne predstavlja resne nevarnosti za raztrganje. Anevrizme je treba redno spremljati z različnimi diagnostičnimi metodami. Anevrizme zdravimo klasično kirurško ali znotrajžilno.

**Periferna arterijska bolezen (PAB)** prizadene predvsem spodnje okončine, redkeje pa tudi zgornje. O tej bolezni smo že večkrat govorili na novinarskih konferencah in je pri nas že precej bolj prepoznana. Že dve leti izvajamo projekt ozaveščanja o PAB s projektom Zdrave arterije. Pretočnost arterij preverjamo v prvi vrsti z merjenjem gleženjskega indeksa in tipanjem pulza na nogah.

Ob letošnjem Dnevu žil predvsem sporočamo, da imamo tudi v Sloveniji nova priporočila za zdravljenje PAB. Bolnikom, ki zaradi zožitev perifernih arterij težje hodijo ali ki so v preteklosti že imeli posege na žilju, nimajo pa povečanega nagnjenja h krvavitvam, priporočamo dvotirno protitrombotično zaščito z aspirinom in nizkimi odmerki rivaroksabana. Dvojna zaščita zmanjšuje umrljivost in varuje noge pred nastopom gangrene.

Društvo za zdravje srca in ožilja Slovenije

**Kontakti:**

*Prof. dr. Aleš Blinc, dr. med.:* *ales.blinc@kclj.si*

*Rok Perme, dr. med.:* *rok.perme@kclj.si*

Ozaveščanje podpira podjetje Bayer